**Ministru kabineta noteikumu projekta "Kārtība, kādā atlasa Latvijas pārstāvjus dalībai Eiropas Ekonomikas un sociālo lietu komitejā" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekta mērķis ir noteikt kārtību, kādā Latvijā tiek izraudzīti pārstāvji dalībai Eiropas Ekonomikas un sociālo lietu komitejā (turpmāk – EESLK). Izvirzīšana notiek atklāta konkursa veidā, konkursu norisi uz divām Latvijas pārstāvju vietām komitejas Darba devēju grupā organizē Nacionālās Trīspusējās sadarbības padomes sastāvā esošā darba devēju pusi pārstāvošā biedrība "Latvijas Darba devēju konfederācija", uz divām Latvijas pārstāvju vietām komitejas Darba ņēmēju grupā organizē Nacionālās Trīspusējās sadarbības padomes sastāvā esošā darba ņēmēju pusi pārstāvošā Latvijas Brīvo arodbiedrību savienība, savukārt uz trim Latvijas pārstāvju vietām komitejas grupā "Daudzveidība Eiropā" organizē Nevalstisko organizāciju un Ministru kabineta sadarbības memoranda īstenošanas padomē ievēlētie nevalstisko organizāciju pārstāvji |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2015. gada 11. augusta sēdes protokola Nr. 38 38. § 2. punkts: Valsts kancelejai izstrādāt un iesniegt Ministru kabinetā Latvijas pārstāvju izvirzīšanas kārtību dalībai EESLK nākamajam periodam (pēc 2020. gada 20. septembra) (Nr. 2015-UZD-2308).  Ministru kabineta 2020. gada 5. maija sēdes protokola Nr. 30 32. § |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | ***Esošās situācijas apraksts***  EESLK ir Eiropas Savienības (turpmāk – ES) institucionāla konsultatīva iestāde, kas nodrošina organizētas pilsoniskās sabiedrības dažādu ekonomisko un sociālo interešu pārstāvību, konsultējot nozīmīgākās ES iestādes – Eiropas Komisiju, ES Padomi un Eiropas Parlamentu, sniedzot atzinumus par ierosinātajiem ES tiesību aktiem un izstrādājot pašiniciatīvas atzinumus par tematiem, kurus uzskata par svarīgiem iedzīvotāju interesēs.  EESLK statuss, pamatojoties uz pilsoniskās sabiedrības pārstāvniecības principu, ir nostiprināts Līgumā par Eiropas Savienības darbību (turpmāk – LESD). LESD nosaka, ka EESLK ir pārstāvji no darba devēju organizācijām, darba ņēmēju organizācijām un citām organizācijām, kas pārstāv pilsonisko sabiedrību, jo īpaši sociāli ekonomiskajā, pilsoniskajā, profesionālajā un kultūras jomā (LESD 300. panta 2. punkts). ES Padome regulāri pārskata nosacījumus, kas reglamentē EESLK sastāvu, ņemot vērā ekonomiskās, sociālās un demogrāfiskās pārmaiņas ES (LESD 300. panta 5. punkts). EESLK locekļiem nevar būt saistoši nekādi obligāti norādījumi, viņi pilda pienākumus pilnīgi neatkarīgi un ES vispārējās interesēs (LESD 300. panta 4. punkts).  EESLK konsultatīvā funkcija dod iespēju tās locekļiem un līdz ar to arī viņu pārstāvētajām organizācijām un interešu grupām piedalīties ES lēmumu pieņemšanas procesā. Dažādu (dažkārt diametrāli pretēju) viedokļu apspriešanā un pārstāvju dialogā ir iesaistīti gan darba devēju un darba ņēmēju, gan arī citu sociāli profesionālu interešu pārstāvji. Pieredze, dialogi un kopēja viedokļa meklējumi uzlabo ES lēmumu pieņemšanas procesa kvalitāti, vairo uzticību un palielina caurspīdību, padarot minēto procesu Eiropas pilsoņiem saprotamāku un pieņemamāku.  Eiropas institucionālajā sistēmā EESLK ir īpašs uzdevums: tā ir galvenais forums, kurā tiek pārstāvēti un apspriesti ES organizētās pilsoniskās sabiedrības viedokļi, un labākais starpnieks organizētas pilsoniskās sabiedrības un ES iestāžu attiecībās. Būdama vienlaikus forums un atzinumu izstrādes vieta, EESLK veicina demokrātiskāku viedokļu izpausmi ES veidošanā, kā arī ES attiecībās ar trešo valstu ekonomiskajām un sociālajām aprindām.  Saskaņā ar LESD 302. panta 1. punktu EESLK locekļus ieceļ uz pieciem gadiem. ES Padome apstiprina EESLK locekļu sarakstu, kuru izstrādā saskaņā ar visu dalībvalstu priekšlikumiem.  EESLK locekļi ir visdažādāko ekonomisko, sociālo un kultūras interešu pārstāvji attiecīgajās dalībvalstīs. Viņi darbojas kādā no **trim grupām** – Darba devēju grupā, Darba ņēmēju grupā vai grupā "Daudzveidība Eiropā":   * Darba devēju grupā ir 117 locekļi – tā apvieno uzņēmējus un uzņēmēju apvienību pārstāvjus, kas 28 ES dalībvalstīs darbojas rūpniecības, tirdzniecības, pakalpojumu un lauksaimniecības jomā. Šīs grupas locekļi sekmē Eiropas integrāciju, atbalstot uzņēmumu attīstību, jo tiem ir liela nozīme pārtikušas sabiedrības veidošanā un darba vietu radīšanā. Šīs grupas locekļi nodrošina uzņēmēju viedokļu uzklausīšanu Eiropas līmenī. Grupa aktīvi sadarbojas ar piecām lielākajām Eiropas uzņēmēju organizācijām: *BusinessEurope*, *CEEP*, *EUROCHAMBRES*, *EuroCommerce* un *UEAPME* (daudzi EESLK locekļi ir minēto organizāciju biedri). * Darba ņēmēju grupu veido 124 arodbiedrību, konfederāciju un nozaru federāciju pārstāvji – viņi pārstāv vairāk nekā 80 arodbiedrību organizācijas, un vairums šo organizāciju ir Eiropas Arodbiedrību konfederācijas ([*ETUC*](http://www.etuc.org/)) vai tās nozaru federāciju dalībnieces. Šīs grupas prioritātes vienmēr ir bijušas pilnīga nodarbinātība, darba ņēmēju dzīves un darba apstākļu uzlabošana Eiropā, visu ES strādājošo un viņu ģimeņu labklājības veicināšana. Grupa stingri atbalsta ES kā labklājības, brīvības un demokrātijas, savstarpēja atbalsta, solidaritātes un sociālās kohēzijas telpas paplašināšanu un nostiprināšanu, un tās mērķis ir nodrošināt darba ņēmēju faktisku līdzdalību Eiropas politikas veidošanā. * Grupā "Daudzveidība Eiropā" (tiek dēvēta arī parcitu ekonomisko un sociālo interešu pārstāvju grupu) ir 112 citi pilsoniskās sabiedrības pārstāvji un ieinteresētās personas no ekonomikas, pilsoniskajām, profesionālajām un kultūras grupām, nodrošinot, ka EESLK ir dinamisks spēks, kas pārliecinoši pauž nostāju jautājumos, kuri ir aktuāli šīm organizācijām. Atbilstoši Lisabonas līgumā ieviestajām izmaiņām šo grupu veido "citi pilsoniskās sabiedrības pārstāvji un ieinteresētās personas, īpaši ekonomikas, pilsoniskajā, profesionālajā un kultūras jomā". Unikālā īpatnība, kas nosaka grupas identitāti, ir plašais interešu grupu loks. Tās locekļi ir izraudzīti no lauksaimnieku organizācijām, mazajiem uzņēmumiem, amatniecības sektora, brīvajām profesijām, sociālās ekonomikas dalībniekiem (savstarpējām sabiedrībām, kooperatīviem, fondiem un bezpeļņas apvienībām), patērētāju organizācijām, vides organizācijām, kā arī apvienībām, kas pārstāv ģimenes, sieviešu un dzimumu līdztiesības jautājumus, jauniešus, minoritātes un nelabvēlīgā situācijā esošas grupas, personas ar invaliditāti, brīvprātīgo sektoru, medicīnas un zinātnes aprindas, kā arī juridiskās un akadēmiskās aprindas. Grupas kopīgais mērķis – patiesa saimnieciskā, sociālā un līdzdalības demokrātija ES. Grupas moto – "Ar pilsoniskā dialoga palīdzību panākt īstu līdzdalības demokrātiju ES".   EESLK sastāv no sešām specializētajām nodaļām(*sections* – angļu val.):   1. Lauksaimniecības, lauku attīstības un vides specializētā nodaļa (NAT); 2. Ekonomiskās un monetārās savienības, ekonomiskās un sociālās kohēzijas specializētā nodaļa (ECO); 3. Nodarbinātības, sociālo lietu un pilsoniskuma specializētā nodaļa (SOC); 4. Ārējo attiecību specializētā nodaļa (REX); 5. Vienotā tirgus, ražošanas un patēriņa specializētā nodaļa (INT); 6. Transporta, enerģētikas, infrastruktūras un informācijas sabiedrības specializētā nodaļa (TEN).   EESLK atrodas Briselē, Beļģijā, taču tās locekļi Briselē neuzturas visu laiku. Vairums no viņiem turpina savu darbu dalībvalstīs un saglabā saikni ar savas valsts iedzīvotājiem. EESLK sanāk uz deviņām plenārsesijām gadā. Visas sešas specializētās nodaļas rīko sanāksmes vidēji reizi mēnesī. Lai arī LESD 301. panta pirmā daļa paredz, ka EESLK locekļu skaits nav lielāks par 350, šobrīd EESLK darbojas 353 pārstāvji no 28 ES dalībvalstīm, bet pēc Lielbritānijas izstāšanās no ES EESLK pārstāvju skaits samazināsies par 24 locekļiem.  Saskaņā ar LESD 36. protokola "Par pārejas noteikumiem" 7. pantu Latvijai ir **septiņas vietas** EESLK. Latvijā pārstāvjus dalībai EESLK apstiprina ar Ministru kabineta rīkojumu. Saskaņā ar Ministru kabineta 2015. gada 13. augusta rīkojumu Nr. 432 "Par Latvijas Republikas kandidatūrām dalībai Eiropas Ekonomikas un sociālo lietu komitejā" pašlaik EESLK darbojas septiņi Latvijas pārstāvji, kas sadalīti šādās grupās:   |  |  |  | | --- | --- | --- | | **Grupa** | **Pārstāvis** | **Organizācija** | | Darba devēju grupa | [Vitālijs Gavrilovs](http://eescmembers.eesc.europa.eu/eescmembers.aspx?critId=2018595) | Biedrība "[Latvijas Darba devēju konfederācija](http://www.lddk.lv/)" | | Gundars Strautmanis | Biedrība "[Latvijas Darba devēju konfederācija](http://www.lddk.lv/)" | | Darba ņēmēju grupa | [Pēteris Krīgers](http://eescmembers.eesc.europa.eu/eescmembers.aspx?critId=2016265) | [Latvijas Brīvo arodbiedrību savienība](http://www.lbas.lv/) | | Ariadna Ābeltiņa | [Latvijas Brīvo arodbiedrību savienība](http://www.lbas.lv/) | | Grupa "Daudzveidība Eiropā" | [Gunta Anča](http://eescmembers.eesc.europa.eu/eescmembers.aspx?critId=2016266) | Biedrība "[Latvijas Cilvēku ar īpašām vajadzībām sadarbības organizācija "Sustento"](http://www.sustento.lv/)" | | Baiba Miltoviča | Biedrība "Latvijas Patērētāju interešu aizstāvības asociācija" | | Gustavs Norkārklis | Biedrība "[Lauksaimnieku organizāciju sadarbības padome](http://www.losp.lv/)" |   Latvijas deleģēto EESLK locekļu pilnvaras beigsies 2020. gada 20. septembrī. Latvijai jāizvirza savi pārstāvji nākamajam periodam un līdz 2020. gada 1. jūnijam jāpaziņo par tiem ES Padomes Ģenerālsekretariātam. Ir nepieciešams nodrošināt savlaicīgu Latvijas pārstāvju izvirzīšanu un apstiprināšanu dalībai EESLK nākamajam periodam.  Ministru kabineta lēmums par nepieciešamību izstrādāt jaunu kārtību pārstāvju izvirzīšanai tika pieņemts, ņemot vērā nevalstisko organizāciju neapmierinātību ar līdzšinējo kārtību, kas esot bijusi nedemokrātiska, necaurspīdīga, kā arī liedza iesaistīties lielai daļai nevalstisko organizāciju.  Latvijas pienākums ir nodrošināt, lai dalībai EESLK izvirzāmo pārstāvju sastāva atlasē tiktu ievērots pārstāvības princips, lai šis sastāvs būtu reprezentatīvs (tajā tiktu pārstāvēti iespējami dažādi ekonomiskās un sociālās darbības veidi), kā arī lai atlase notiktu saskaņā ar taisnīgām procedūrām un pamatotiem kritērijiem.  Saskaņā ar ES Padomes Ģenerālsekretariāta 2020. gada 8. janvāra paziņojumu Nr. 5089/20 par EESLK 2020.–2025. gada atjaunošanas procedūru pārstāvju sastāvā jānodrošina arī dzimumu līdztiesības princips.  ***Piedāvātais risinājums Latvijas pārstāvju izvirzīšanas kārtībai dalībai EESLK***  Lai nodrošinātu pilnvērtīgu Latvijas pilsoniskās sabiedrības pārstāvību EESLK, atlase tiek veikta atklāta konkursa veidā, t. i., atlasītajiem pārstāvjiem nav jābūt NTSP un Memoranda padomes dalīborganizāciju biedriem, taču tiem jāatbilst izvirzītajām prasībām.  Lai izvirzītu savu pretendentu, **nevalstiskajai organizācijai jāatbilst visām šādām prasībām**:   * + ir biedrība vai nodibinājums, kas reģistrēts Latvijas Republikā vismaz piecus gadus pirms konkursa izsludināšanas;   + darbojas kādā komitejas kompetences politikas jomā (<https://www.eesc.europa.eu/lv/policies>);   + darbojas jomā, kas ir tās darba grupas kompetences joma, dalībai kurā izvirza savu pretendentu  (Darba devēju grupa – <https://www.eesc.europa.eu/lv/members-groups/groups/employers-group>,  Darba ņēmēju grupa – <https://www.eesc.europa.eu/lv/members-groups/groups/workers-group>,  grupa "Daudzveidība Eiropā" – <https://www.eesc.europa.eu/lv/members-groups/groups/grupa-daudzveidiba-eiropa>);   + darbojas vienas vai vairāku sabiedrības grupu interešu aizstāvības jomā, kas ir tās pamatdarbības joma vai ir viena no funkcijām vai uzdevumiem atbilstoši tās izveidi un darbību reglamentējošiem dokumentiem;   + ir savas pamatdarbības jomas Eiropas līmeņa apvienības dalīborganizācija;   + nav pasludināta par maksātnespējīgu, neatrodas likvidācijas stadijā, tās saimnieciskā darbība nav apturēta vai pārtraukta;   + ir partneris dialogā ar valsts pārvaldi – ir kādas Latvijas valsts pārvaldes konsultatīvās padomes dalībniece un triju mēnešu laikā pirms pretendenta izvirzīšanas ir paudusi viedokli savā interešu aizstāvības jomā vismaz vienai valsts pārvaldes institūcijai;   + pretendentus darbam Darba devēju grupā un Darba ņēmēju grupā var izvirzīt nevalstiska organizācija, kas ir apvienība un pārstāv ne mazāk kā 20 nevalstiskās organizācijas.   Līdzšinējā proporcija (2 + 2 + 3) starp darba devēju, darba ņēmēju un citu interešu pārstāvju grupām tiek saglabāta – tā ir uzskatāma par optimālu, jo nodrošina sabalansētuLatvijas organizētas pilsoniskās sabiedrības interešu paušanu.  Pašlaik Latvijā darbojas vairāki organizētas pilsoniskās sabiedrības pārstāvības jeb sabiedrības līdzdalības mehānismi. Sadarbībai ar Ministru kabinetu ir institucionalizēti divi šādi mehānismi – NTSP un Memoranda padome, kas nodrošina iespēju sabiedriskajām organizācijām paust savu viedokli un piedalīties lēmumu pieņemšanas procesā. Lai iespējami efektīvi izmantotu esošos sabiedrības līdzdalības mehānismus, neveidojot jaunas struktūras, risinājums paredz uzticēt pretendentu izvērtēšanu un izvirzīšanu apstiprināšanai pašām nevalstiskajām organizācijām.  Organizācijām jānodrošina, ka pārstāvju kompetence, kuri vērtē pretendentus, ļauj nodrošināt pretendentu vērtēšanu atbilstoši noteikumu projektā izvirzītajiem kritērijiem.  Lai mazinātu interešu konflikta iespējamību un veicinātu vērtēšanas procesa godīgumu un taisnīgumu, ir paredzēti vairāki nosacījumi:   * + dalībai EESLK izvirzītais pretendents nevar vienlaikus vērtēt citus pretendentus;   + vērtēšanas process notiek atklāti, untā norisi apliecina protokoli vai audioieraksti.   Konkursu izsludina, publicējot paziņojumu konkursu rīkotāju tīmekļvietnēs – biedrības "Latvijas Darba devēju konfederācija" tīmekļvietnē www.lddk.lv, Latvijas Brīvo arodbiedrību savienības tīmekļvietnē www.lbas.lv, Ministru kabineta tīmekļvietnē; biedrība "Latvijas Darba devēju konfederācija" un Latvijas Brīvo arodbiedrību savienība paziņojumu par konkursu nosūta savām dalīborganizācijām. Valsts kanceleja pēc Nevalstisko organizāciju un Ministru kabineta sadarbības memoranda īstenošanas padomē ievēlēto nevalstisko organizāciju pārstāvju lūguma paziņojumu par konkursu nosūta nevalstiskajām organizācijām, kuras parakstījušas Nevalstisko organizāciju un Ministru kabineta sadarbības memorandu. Paziņojums par konkursu tiek izplatīts arī citos sabiedrības informēšanas kanālos. Pieteikšanās termiņš konkursam – 10 kalendāra dienas. 2020. gadā, ņemot vērā Ministru kabineta lēmuma pieņemšanas laiku par noteikumu projekta apstiprināšanu, pieteikšanās termiņš nosakāms vismaz piecas kalendāra dienas.  Konkursa rīkotāji pārbauda pretendentus izvirzījušo nevalstisko organizāciju atbilstību noteiktajām obligātajām prasībām, kā arī pretendentu atbilstību prasībām un nosacījumiem. Organizācijas un pretendentus, kuri neatbilst kādai no prasībām vai nosacījumiem, noraida. Ja pretendents tiek atzīts par atbilstošu, tas tiek virzīts kompetenču vērtēšanai. Lai ņemtu vērā Latvijas valsts nacionālās intereses – uzturēt pārstāvību Eiropas institūciju augstākajos amatos (EESLK prezidents, I, II, III grupas prezidenti, specializēto nodaļu (ECO, INT, TEN, REX, NAT, SOC) vadītāji) –, noteikumu projekts paredz, ka pretendenta ievēlēšana kādā komitejas amatā kompetenču vērtēšanas procesā tiek vērtēta kā būtiska priekšrocība. EESLK darbam ir noteikts cikliskums, proti, pat ja ievēlēšana kādā no EESLK amatiem notiek vairākus mēnešus iepriekš, reālais darbs sāksies tikai tad, kad ES Padome apstiprinās dalībvalstu izvirzītos pārstāvjus nākamajam pilnvaru periodam.    Atbilstoši Eiropas Parlamenta un Padomes 2016. gada 27. aprīļa Regulai (ES) [2016/679](http://eur-lex.europa.eu/eli/reg/2016/679/oj/?locale=LV) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu [95/46/EK](http://eur-lex.europa.eu/eli/dir/1995/46/oj/?locale=LV) (Vispārīgā datu aizsardzības regula) konkursu rīkotāji apstrādās fiziskās personas datus, lai nodrošinātu atklātā konkursa norisi, tai skaitā identificētu personu, pārbaudītu pretendenta atbilstību noteikumos izvirzītajām prasībām, kā arī sazinātos ar pretendentu. Fiziskās personas datus uzglabās un iznīcinās saskaņā ar Arhīvu likumā noteiktajām prasībām.  Pretendentam jābūt vismaz 18 gadus vecam Latvijas Republikas pilsonim ar augstāko izglītību un noteiktā satura un ilguma darba pieredzi, viņam jāprot valsts valoda un viena svešvaloda (angļu, vācu vai franču valoda) B2 līmenī atbilstoši Eiropas kopīgajām nostādnēm valodu apguvei <https://europass.cedefop.europa.eu/sites/default/files/cefr-lv.pdf>, kā arī jāprot publiski runāt, pārliecinoši argumentēt savu viedokli, sniegt prezentācijas un komunicēt.  Pretendentu sniegumu konkursu rīkotāju izvēlētie vērtētāji vērtē saskaņā ar noteikumu projekta pielikumā minētajiem atbilstības un kompetenču vērtēšanas kritērijiem. Vērtēšana ir atklāta. Vērtēšanas procesā novērotāju statusā var piedalīties Valsts kancelejas pārstāvji.  Vērtējot pretendentus, komisijas locekļiem jāņem vērā nepieciešamība ievērot šādus horizontālos principus:   * **pārstāvība** – priekšroka tiek dota pretendentam, kuru izvirzījusi skaitliski lielāko grupu pārstāvošā organizācija, un, ja iespējams, katram pretendentam jāpārstāv cita organizācija vai organizāciju apvienība; * **reprezentativitāte** – pārstāvēti dažādi ekonomiskās un sociālās darbības veidi; * **dzimumu līdztiesība**.   Latvijas pārstāvjus **apstiprina Ministru kabinets** pēc tam, kad Valsts kancelejā saņemti konkursa rīkotāju iesniegtie dokumenti. Ārlietu ministrija divu nedēļu laikā paziņo ES Padomes Ģenerālsekretariātam par Latvijas Republikas izvirzītajiem pārstāvjiem dalībai EESLK |
| 3. | Projekta izstrādē iesaistītās institūcijas un publiskas personas kapitālsabiedrības | Valsts kanceleja |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tieši ietekmējamā mērķa grupa ir nevalstiskās organizācijas, netieši – visa sabiedrība | |
| 2. | Tiesiskā regulējuma ietekme uz tautsaimniecību un administratīvo slogu | Regulējums tiešā veidā neietekmē tautsaimniecību un administratīvo slogu. Latvijas pārstāvju dalība EESLK stiprinās sabiedrības līdzdalību ES līmenī | |
| 3. | Administratīvo izmaksu monetārs novērtējums | Projekts šo jomu neskar | |
| 4. | Atbilstības izmaksu monetārs novērtējums | Projekts šo jomu neskar | |
| 5. | Cita informācija | Nav | |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Nav | |
| 2. | Citas starptautiskās saistības | Nav | |
| 3. | Cita informācija | Pamatdokumenti, kas attiecas uz EESLK, ir norādīti šādos tiesību aktos:   1. Līguma par Eiropas Savienību 13. pantā; 2. LESD 300.–304. pantā, kas attiecīgi grozīti un pieņemti ar Lisabonas līgumu, kurš parakstīts 2007. gada 13. decembrī un stājies spēkā 2009. gada 1. decembrī | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts Ministru kabineta tīmekļvietnē ievietots 2019. gada 2. decembrī (<http://www.mk.gov.lv/content/ministru-kabineta-diskusiju-dokumenti>).  Paziņojums par līdzdalības iespējām nosūtīts visām NTSP un Memoranda padomes organizācijām, kā arī biedrībai "Latvijas Patērētāju interešu aizstāvības asociācija" | |
| 2. | Sabiedrības līdzdalība projekta izstrādē | Kārtība, ko paredz noteikumu projekts, nevalstiskajās organizācijās bija izraisījusi ļoti lielu interesi, izteiktie viedokļi bija diametrāli pretēji, tika izteikti atzinumi gan e-pastu veidā, gan mutiski. Kopumā diskusijas par iespējamo kārtību norisinājās vairāk nekā astoņus mēnešus.  Sākotnējais risinājuma priekšlikums informatīvā ziņojuma veidā pirmoreiz tika prezentēts Memoranda padomes sēdē 2019. gada 27. jūnijā.  2019. gada 4. novembrī notika nevalstiskās organizācijas pārstāvošo Memoranda padomes locekļu un esošo EESLK locekļu tikšanās, lai pārrunātu EESLK darba organizāciju un uzklausītu esošo Latvijas pārstāvju pieredzi un ieteikumus.  2020. gada 13. janvārī notika sanāksme ar visām nevalstiskajām organizācijām, kas bija iesūtījušas savus atzinumus par sabiedrības līdzdalībai nodoto projektu. Sanāksmē piedalījās biedrības "Latvijas Patērētāju interešu aizstāvības asociācija", biedrības "Latvijas Darba devēju konfederācija", Latvijas Brīvo arodbiedrību savienības, biedrības "Latvijas Cilvēku ar īpašām vajadzībām sadarbības organizācija "Sustento"", biedrības "Latvijas Tirdzniecības un rūpniecības kamera", biedrības "Latvijas Pilsoniskā alianse" un biedrības "Pasaules Dabas fonds" pārstāvji | |
| 3. | Sabiedrības līdzdalības rezultāti | Noteikumu projekta izstrādes laikā tika nodrošināta sabiedrības līdzdalība, kuras ietvaros tika saņemti vairāki atzinumi no sešām organizācijām – no Latvijas Brīvo arodbiedrību savienības, biedrības "Latvijas Darba devēju konfederācija", biedrības "Latvijas Tirdzniecības un rūpniecības kamera", biedrības "Latvijas Pilsoniskā alianse", biedrības "Latvijas Cilvēku ar īpašām vajadzībām sadarbības organizācija "Sustento"" un biedrības "Latvijas Patērētāju interešu aizstāvības asociācija". Tika saņemti arī privātpersonu – EESLK locekļu – Ariadnas Ābeltiņas un Pētera Krīgera viedokļi.  Tika ņemti vērā šādi ierosinājumi:   * + - * svītrot viena pārstāvja darbības EESLK divu termiņu ierobežošanu,       * atteikties no ierobežojuma vienai nevalstiskajai organizācijai izvirzīt vienu pretendentu,       * atteikties no aizvietotāju atlases,       * neizvirzīt stingrākas prasības svešvalodas zināšanām, nekā to paredz Eiropas Personāla atlases birojs;       * nodrošināt proporcionālu pārstāvēto nevalstisko organizāciju balsu svaru komisijā;       * papildināt prasības pretendentam ar "iepriekšēja pieredze plašākās sabiedrības iesaistē un saziņā ar to".   Tika ņemts vērā ieteikums paredzēt iespēju komisijas darbā padomdevēja statusā pieaicināt citus ekspertus.  Virzot noteikumu projektu izskatīšanai Ministru kabineta 2020. gada 5. maija sēdē, pilnā apmērā netika ņemti vērā biedrības "Latvijas Darba devēju konfederācija" un Latvijas Brīvo arodbiedrību savienības iebildumi atļaut izvirzīt pretendentus dalībai Darba devēju grupā un Darba ņēmēju grupā tikai nacionāla līmeņa sociālajiem partneriem vai sociālo partneru organizācijas biedriem, kas atbilst noteiktiem kritērijiem, jo minētie iebildumi, pēc Valsts kancelejas ieskata, neveicina EESLK mērķu un būtības ievērošanu: nodrošināt iespējami plašāku sabiedrības grupu pārstāvību.  To apliecina šādi **apsvērumi**:   1. LESD 300. panta 2. punkts nosaka, ka ESSLK ir pārstāvji no darba devēju organizācijām, darba ņēmēju organizācijām un citām organizācijām, kas pārstāv pilsonisko sabiedrību, jo īpaši sociāli ekonomiskajā, pilsoniskajā, profesionālajā un kultūras jomā; 2. EESLK 2019. gada Reglamenta preambulas 1. punkts nosaka, ka EESLK nodrošina organizētas pilsoniskās sabiedrības dažādu ekonomisko un sociālo aprindu pārstāvību; 3. savukārt EESLK 2019. gada Reglamenta preambulas 2. punktā noteiktais (dažādu, dažkārt diametrāli pretēju, viedokļu apspriešanā un locekļu rosinātajā dialogā iesaistīti ne vien tradicionālie/parastie sociālie partneri, t. i., darba devēji un darba ņēmēji, bet arī visu citu sociālo un profesionālo interešu pārstāvji) kaut arī pasaka, ka Darba devēju grupā un Darba ņēmēju grupā tradicionāli ir pārstāvēti tradicionālie/parastie sociālie partneri (darba devēji un darba ņēmēji), **tā pamatideja tieši ir uzsvērt nepieciešamību pēc plašākas nevalstisko organizāciju pārstāvības**; 4. EESLK Darba devēju grupas tīmekļvietnē (<https://www.eesc.europa.eu/lv/members-groups/groups/employers-group>) paustais liecina, ka tās pārstāvji ir uzņēmēji no rūpniecības, tirdzniecības, pakalpojumu un lauksaimniecības jomām, par savas darbības galveno uzdevumu grupa uzskata uzņēmēju viedokļa virzīšanu, Eiropas integrāciju, uzņēmumu attīstību, pārtikušas sabiedrības veidošanu un darbvietu radīšanu (tas ir daudz plašāk par sociālā dialoga uzdevumiem): "Darba devēju grupā apvienojušies uzņēmēji un uzņēmēju apvienību pārstāvji, kas ES dalībvalstīs darbojas rūpniecības, tirdzniecības, pakalpojumu un lauksaimniecības jomā. Mūsu grupas locekļi nodarbojas ar uzņēmējdarbību un saskaras ar dažādām ikdienas dzīves situācijām. Viņi ir patiesi apņēmušies lietderīgi izmantot savu pieredzi Eiropas projekta veidošanā. Mēs sekmējam Eiropas integrāciju, atbalstot uzņēmumu attīstību, jo tiem ir liela nozīme pārtikušas sabiedrības veidošanā un darbvietu radīšanā. Šajā ekonomikai sarežģītajā laikā EESLK ir vienīgā Eiropas Savienības iestāde, kas pulcē kopā uzņēmējus un cilvēkus, kuri ir pilnībā iesaistījušies savas mītnes valsts ekonomiskajā un sociālajā dzīvē. Mēs nodrošinām uzņēmēju viedokļa uzklausīšanu Eiropas līmenī."; 5. izvērtējot esošo EESLK Darba devēju grupas sastāvu, var redzēt, ka tās locekļi nav tikai darba devēju organizāciju pārstāvji: Lietuvu pārstāv Industrijas un tirdzniecības palāta un Industriālistu konfederācija, Igauniju – Tirdzniecības un rūpniecības kamera, Slovākiju – Tirdzniecības kamera, Itāliju – Lauksaimniecības organizācija, Beļģiju – Finanšu sektora federācija.   Pēc Valsts kancelejas ieskata ekskluzīvas biedrības "Latvijas Darba devēju konfederācija" un Latvijas Brīvo arodbiedrību savienības kā nacionālā līmeņa sociālo partneru tiesības izvirzīt pretendentus dalībai EESLK Darba devēju grupā un Darba ņēmēju grupā **nepamatoti sašaurinātu** Latvijas nevalstisko organizāciju skaitu, kas var pilnvērtīgi piedalīties ES lēmumu pieņemšanas procesā. Memoranda padomes 2020. gada 26. februāra sēdē tika skatīts jautājums, vai nevalstiskās organizācijas uzskata, ka atšķirīga izvirzīšanas kārtība dažādās EESLK grupās būtu pamatota, un uz to tika saņemta viennozīmīga atbilde, ka **atlases kārtībai visās EESLK grupās jābūt vienādai un to vajadzētu organizēt atklāta konkursa veidā**.  Tika uzsvērts, ka EESLK ir daudz plašāks mandāts par sociālā dialoga ietvaros skatāmajiem jautājumiem – tā ir ES institucionāla konsultatīva iestāde, kas nodrošina organizētas pilsoniskās sabiedrības iespējami dažādu ekonomisko un sociālo interešu pārstāvību, konsultējot nozīmīgākās ES iestādes. Pašlaik EESLK Darba devēju grupu veido 117 locekļi, apvienojot uzņēmējus un uzņēmēju apvienību pārstāvjus, kas 28 ES dalībvalstīs darbojas rūpniecības, tirdzniecības, pakalpojumu un lauksaimniecības jomā.  Taču, lai nodrošinātu pretendentus izvirzošo organizāciju atbilstību EESLK un darba grupu darbības profilam un kompetencei, to institucionālo briedumu sabiedrības grupu interešu pārstāvībā un viedokļa paušanā, kā arī pārstāvības kritērija ievērošanu, tika paaugstināti kritēriji attiecībā uz pašām organizācijām, ieviesti jauni kritēriji pārstāvībai (tika iekļauta prasība, ka nevalstiskajai organizācijai, kas izvirza savus pretendentus darbam Darba devēju grupā un Darba ņēmēju grupā, jābūt apvienībai un jāpārstāv ne mazāk kā 20 nevalstiskās organizācijas).  Ministru kabineta 2020. gada 5. maija sēdē biedrība "Latvijas Darba devēju konfederācija" un Latvijas Brīvo arodbiedrību savienība uzturēja iepriekš izteiktos iebildumus, kurus atbalstīja arī biedrība "Latvijas Tirdzniecības un rūpniecības kamera", līdz ar to Ministru kabinets aicināja Valsts kanceleju veikt izmaiņas noteikumu projektā, saglabājot noteikumu projektā ietvertos kritērijus konkursa atklātai norisei, kā arī kritērijus organizācijām un pretendentiem, lai tie varētu kvalificēties dalībai konkursā. Vienlaikus Ministru kabinets lēma uzticēt konkursu organizēšanu uz četrām Latvijas pārstāvju vietām komitejas Darba devēju grupā un Darba ņēmēju grupā Nacionālās Trīspusējās sadarbības padomes sastāvā esošajai darba devēju pusi pārstāvošajai biedrībai "Latvijas Darba devēju konfederācija" un darba ņēmēju pusi pārstāvošajai Latvijas Brīvo arodbiedrību savienībai, savukārt konkursu uz trim Latvijas pārstāvju vietām komitejas grupā "Daudzveidība Eiropā" – Nevalstisko organizāciju un Ministru kabineta sadarbības memoranda īstenošanas padomē ievēlētajiem nevalstisko organizāciju pārstāvjiem.  Precizētais projekts 2020. gada 7. maijā tika nosūtīts saskaņošanai Tieslietu ministrijai, Ārlietu ministrijai, biedrībai "Latvijas Darba devēju konfederācija", Latvijas Brīvo arodbiedrību savienībai, biedrībai "Latvijas Tirdzniecības un rūpniecības kamera", biedrībai "Latvijas Patērētāju interešu aizstāvības asociācija", kā arī astoņiem Memoranda padomes sastāvā ievēlētajiem nevalstisko organizāciju pārstāvjiem. Termiņā, kas bija noteikts atzinumu sniegšanai, tika saņemti šādi atzinumi un viedokļi:   * no Tieslietu ministrijas un Ārlietu ministrijas, kuras saskaņoja noteikumu projekta tālāko virzību bez iebildumiem; * no biedrības "Latvijas Darba devēju konfederācija" un biedrības "Latvijas Tirdzniecības un rūpniecības kamera", kā arī Latvijas Brīvo arodbiedrību savienības, kuru atzinumos pausts atbalsts noteikumu projekta tālākai virzībai, vienlaikus lūdzot veikt vairākus precizējumus. Valsts kanceleja izvērtēja priekšlikumus un daļēji tos ņēma vērā. Nav ņemti vērā priekšlikumi, kuri sašaurinātu noteikumu projekta punktu tvērumu un vispārīgumu, kā arī ierobežotu atklāta konkursa īstenošanu, piemēram, konkrētu nevalstisko organizāciju tīmekļvietņu noteikšana konkursa sludinājumu publicēšanai, organizāciju izpildinstitūciju (biedrības "Latvijas Darba devēju konfederācija" gadījumā – Padomes un Latvijas Brīvo arodbiedrību gadījumā – Valdes) lomas noteikšana kā pretendentu vērtētājiem konkursa organizēšanā, kā arī izņēmuma noteikšana attiecībā uz iespējamo dalību konkursā un vienlaikus tiesībām vērtēt pretendentus, esot organizācijas izpildinstitūcijas sastāvā; * no biedrības "Eiropas kustība Latvijā", kurā pausts viedoklis visu Memoranda padomē ievēlēto organizāciju vārdā – izteikts atbalsts 2020. gada 5. maija Ministru kabineta sēdē skatītajai noteikumu projekta redakcijai, kurā Memoranda padomē pārstāvēto nevalstisko organizāciju ieskatā bija iekļauta izsvērta, atklāta konkursa norisi sekmējoša kārtība ar Valsts kancelejas atbildību un iesaisti konkursa organizēšanā. Tāpat atzinumā paustas bažas par iespējām īsajā laikposmā, kas palicis konkursa organizēšanai, nodrošināt atklātu un kvalitatīvu konkursa norisi un lūgts atbalsts konkursa norises nodrošināšanai, ņemot vērā, ka nevalstisko organizāciju pārstāvju darbība Memoranda padomes sastāvā ir brīvprātīgs darbs. Visbeidzot lūgts noteikumu projektā nenosaukt konkrētu Memoranda padomes sastāvā ievēlēto nevalstisko organizāciju skaitu, kuras nodrošinātu konkursa rīkošanu, pieļaujot, ka pastāv iespēja, ka kāds no Memoranda padomes pārstāvjiem pats var kandidēt uz Latvijas pārstāvja vietu EESLK, uzsverot, ka tādā gadījumā šī pārstāvja dalība pretendentu vērtēšanā neatbilstu labas pārvaldības principiem; * no biedrības "Latvijas Patērētāju interešu aizstāvības asociācija", kurā pausts viedoklis, ka konkursa rīkošanas nodošana šauram nevalstisko organizāciju lokam ievērojami palielina interešu konfliktu un pārstāvniecības principa neievērošanas riskus, un izteikts atbalsts Valsts kancelejas izstrādātajam un Ministru kabineta 2020. gada 5. maija sēdē skatītajam noteikumu projektam; * no biedrības "Zemgales NVO atbalsta centrs", rakstiski no Latvijas pārstāvjiem EESLK – P. Krīgera, A. Ābeltiņas, G. Strautmaņa, mutiski – no B. Miltovičas un G. Norkārkļa, kā arī no pilsoniskās sabiedrības ekspertes R. Pīpiķes, kuri pauda nepieciešamību noteikumu projektā saglabāt punktu, ka ārpus konkursa kvalificējas pretendenti, kuri ievēlēti kādā komitejas amatā, uzsverot šo kritēriju kā ar ilgstošu un sekmīgu darbu panāktu sasniegumu un tā nozīmību Latvijas interešu pārstāvībā Eiropas Savienības institūcijās.   2020. gada 12. maijā tika organizēta atkārtota saskaņošanas sanāksme, kurā piedalījās MK noteikumu projektā paredzētie konkursu rīkotāji – biedrība "Latvijas Darba devēju konfederācija", Latvijas Brīvo arodbiedrību savienība un Memoranda padomē ievēlēto organizāciju pārstāvji, kā arī B. Miltoviča kā EESLK amatā ievēlētā Latvijas pārstāve. Iepriekš paustie iebildumi un priekšlikumi tika saskaņoti, sanāksmes galvenā diskusija notika par Valsts kancelejas precizējumiem attiecībā uz noteikumu projekta punktu par konkrētiem amatiem, kuros ievēlēšana būtu uzskatāma par priekšrocību konkursā uz Latvijas pārstāvju EESLK vietām. Valsts kanceleja konkrētu amatu uzskaitījumu – "komitejas prezidents, I, II, III grupas prezidenti, specializēto nodaļu vadītāji, biroja locekļi" iekļāva pēc B. Miltovičas 2020. gada 29. aprīlī rakstiski izteikta priekšlikuma. Diskusiju gaitā izrādījās, ka biroja locekļi atšķirībā no specializēto nodaļu vadītāju amatiem (kuri EESLK organizētās vēlēšanās jaunam pilnvaru termiņam ir izvēlēti no 2020. gada sākuma un kuru pilnvaras jebkurā gadījumā stājas spēkā tikai tad, ja dalībvalstu izvirzītos kandidātus apstiprinājusi Eiropas Padome) tiek noteikti tikai pēc tam, kad Eiropas Padome kandidātus ir apstiprinājusi uz jauno pilnvaru termiņu (atbilstoši EESLK reglamentam, pieejams: <https://www.eesc.europa.eu/lv/about/rules/eesk-reglaments-un-eesk-loceklu-ricibas-kodekss>). Līdz ar to Valsts kanceleja atzīst, ka noteikumu projektā iekļautajā uzskaitījumā jau sākotnēji nevajadzēja iekļaut amatu grupu "biroja locekļi", un Latvijas sabiedrības kopējo interešu vārdā nevar piekrist biedrības "Latvijas Darba devēju konfederācija" argumentācijai par amatu grupas "biroja locekļi" saglabāšanu kā izņēmumu līdzās citiem amatiem, kuros pārstāvji tiek ievēlēti EESLK organizētās vēlēšanās. Valsts kanceleja 2020. gada 13. maijā izsūtīja precizēto projektu, kuru bez iebildumiem saskaņoja Latvijas Brīvo arodbiedrību savienība un Memorandu parakstījušās organizācijas, savukārt nesaskaņoja biedrība "Latvijas Darba devēju konfederācija". Biedrība "Latvijas Darba devēju konfederācija" telefoniski solīja iesniegt pierādījumus, ka attiecībā uz biroja locekļiem 2020. gada 13. maijā notiek vēlēšanu process, bet tas netika izdarīts | |
| 4. | Cita informācija |  | |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts kanceleja, Ārlietu ministrija | |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmē pārvaldes funkcijas un institucionālo struktūru. | |
| 3. | Cita informācija | Nav | |

Ministru prezidents A. K. Kariņš

Vizē:

Valsts kancelejas direktors \_\_\_\_\_\_\_\_\_\_\_\_\_\_\_\_\_\_\_\_\_\_\_ J. Citskovskis

4116

Blašķe 67082909

[Marina.Blaske@mk.gov.lv](mailto:Marina.Blaske@mk.gov.lv)

Legzdiņa-Joja 67082949

[Zane.Legzdina@mk.gov.lv](mailto:Zane.Legzdina@mk.gov.lv)